 

 **Republika e Kosovës Komuna e Gjilanit**

 **Republika Kosova Opština Gnjilane**

 **Republic of Kosovo Municipality of Gjilan**

 **Kosova Cumhuriyeti Gilan Belediyesi**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**P R O C E S V E R B A L**

 Nga Seanca e njëmbëdhjetë (XI) e Kuvendit të Komunës së Gjilanit më 26.12.2019 me këtë:

# R E N D P U N E

1. Konstatimi i prezencës së anëtarëve të Kuvendit dhe miratimi i procesverbalit nga seanca e kaluar;
2. Betimi i anëtarit të rij të Kuvendit
3. **Rekomandimet e Komitetit për Politikë dhe Financa:**
	1. Propozim Rregullorja për Transparencë në Komunën e Gjilanit
	2. Propozim Plani i punës i KK-Gjilan për vitin 2020
	3. Propozim vendimi për miratimin e orarit të mbledhjeve të Kuvendit dhe

 Komiteteve të KK-Gjilan për vitin 2020

* 1. Raporti i punës i Komisionit për shqyrtimin e ankesave në procesin e

 emërtimit të rrugëve dhe numërimit të adresave për territorin e Komunës

 së Gjilanit

* 1. Propozim vendimi për ndryshimin dhe plotësimin e vendimit 01.nr.016-

 28467 të datës 22.03.2018 dhe vendimit për ndryshimin dhe plotësimin

 e vendimit për themelimin e Këshillit Komunal për Siguri në Bashkësi

 01.nr.016-48036 të dt.26.04.2019

* 1. Raporti i punës për vitin 2019 i KKSB
	2. Plani i punës për vitin 2020 i KKSB
	3. Raporti i punës i Komisionit Komunal të aksionarëve për vitin 2019

 (nëntë mujor) i Ndërmarrjes publike “Eco Higjhiena”

* 1. Raporti i punës i Komisionit komunal të aksionarëve për vitin 2019

 (nëntë mujor) në NPL "Stacioni i Autobusëve"

* 1. Raporti i punës i Komisionit Komunal të aksionarëve për vitin 2019

 (nëntë mujor) i NPL “Tregu”

1. Të ndryshme

Seanca i filloi punimet në ora 10:00 në të cilin ishin prezent:

Anëtarët e Kuvendit

Nënkryetari i Komunës

Drejtorët e drejtorive

Përfaqësuesit e OSBE-së.

Përfaqësuesi i OJQ Lansdowne

Mediat

# Seancën e njëmbëdhjetë e hapi dhe e udhëhoqi kryesuesja e Kuvendit znj. Shpresa Kurteshi-Emini, e cila i përshëndeti të gjithë anëtarët e Kuvendit dhe të pranishmit e tjerë të cilët i monitorojnë punimet e kësaj seance dhe kërkoi që të konstatohet prezenca e anëtarëve të Kuvendit.

**Konstatimi i prezencës së anëtarëve të KK-së:** mungoi: Nehat Osmani, Nevzat Isufi, Arijeta Rexhepi, Arianit Sadiku, Riza Abdyli, Bujar Nevzati, Festa Shabani,

 **Procesverbali nga seanca e kaluar:**

**Në mënyrë unanime miratohet procesverbali i mbledhjes së kaluar pa vërejtje.**

**Diskutim rreth rendit të ditës**

**Hevzi Xhelili:** kërkojmë që pika 3.8, 3.9 dhe 3.10 të cilat kanë të bëjnë me raportet e punës së Ndërmarrjes Ekohigjiena, Tregu dhe Stacioni i Autobusëve të hiqen nga rendi i sotëm i ditës dhe të shtyhen për diskutim në seancën e muajit Mars të vitit 2020.

**Ibish Ibishi:** ne kemi mbajtur një konferencë shtypi, e cila ka qenë e thirrur për t’u vazhduar seanca e jashtëzakonshme e Kuvendit, e cila është ndërprerë pa arsye. Unë dua ta sqaroj pozicionin tim se unë jam anëtar i KK dhe nuk jam në anë opozitës e as pozitës. Jam në anën e qytetarëve dhe çështjeve për zgjidhjen e problemeve të qytetareve. Me kokëfortësi ju i bllokoni çështjet dhe nuk mund të zgjidhni tema të rëndësishme.

Sa i përket rendit të ditës, kemi mangësi sepse pika pyetje dhe përgjigje për këtë seancë nuk është e paraparë.

Në seancën e fundit ne jemi dakorduar që pika pyetje dhe përgjigje të jetë në rend dite dhe pyetjet tona t’i shkruajmë në formë elektronike dhe drejtorët të përgjigjen.

**Shpresa Kurteshi:** pika pyetje dhe përgjigje është bërë si gabim teknik, por parashihet në çdo seancë.

**Shefik Surdulli:** mbështes propozimin e kolegut tim që pika 3,8. 3,9 dhe 3,10 të hiqen nga rendi i ditës, sepse janë raporte nëntë mujore e jo një vjeçare, e në fillim të vitit të ardhshëm presim të jenë në rend dite.

Po ashtu pika pyetje dhe përgjigje të kthehet në rend dite, por të diskutohet në fillim të seancës.

**Burim Berisha**: edhe ne e përkrahim propozimin për heqjen nga rendi i ditës pikën 3,8.3,9.3,10, të shtyhen për seancat e radhës

**Mimoza Kadriu:** edhe ne e përkrahim propozimin për heqjen nga rendi i ditës pikën 3,8.3,8.3,10, të shtyhen për seancat e radhës. Po ashtu të përmirësohet edhe raporti i punës së KK që këto pika të radhiten në muajt mars. Po ashtu unë kam kërkuar në KPF që për seancën e sotme të sjellët një Raport nga Hidromorava sepse kemi gjendje të jashtëzakonshme mungesën e ujit.

**Xhevat Demiri:** edhe ne e përkrahim propozimin për heqjen nga rendi i ditës pikën 3,8.3,8.3,10, të shtyhen për seancat e radhës.

**Me 24 vota “për” pika 3.8, 3.9 dhe 3.10 raportet e punës së Ndërmarrjes Ekohigjiena, Tregu dhe Stacioni i Autobusëve të hiqen nga rendi i ditës.**

**Po ashtu edhe informata nga Hidromorava kërkohet që të futet në rend dite për diskutim.**

**Me 24 vota “për” hyn në rend dite Raporti mbi gjendjen e furnizimit me ujë nga KRU Hidromorava SH.A Gjilan.**

**Avdyl Aliu:** në seancën e kaluar kemi kërkuar një informatë për gjendjen e ujit dhe ne para vetit e kemi këtë informatë, të cilën mund ta diskutojmë.

**Mimoza Kadriu:** unëkonsideroj që ky raport është i mangët, po ashtu edhe mungesa e një përfaqësuesi nga Hidromorava e bënë këtë raport edhe më të mangët.

**Arbër Ismajli:** kërkesa e Mimozës është jashtëzakonisht e drejtë dhe e kohës. Gjendja me ujë në Komunën e Gjilanit nuk është e mirë, sepse kemi mungesë të ujit, ne nuk kemi mundësi ta ndryshojmë momentalisht këtë gjendje emergjente. Kemi hapur tri puse të cilat janë duke ju dalë në ndihmë qytetarëve me ujë, ne po presim që ta ndërtojmë një pendë e kur ky projekt të jetë i përfunduar ju do të informoheni më tutje. Qytetarët janë në gjendje të rëndë në mungesë të ujit, por besoj që vitin e ardhshëm do të bëhet një zgjidhje për qytetarët tanë.

**Mimoza Kadriu:** ajo që më ka shqetësuar lidhur me mungesën e ujit është mos gjetja e një zgjidhje nga ana e Komunës. A e dini ju se fondin që e keni fituar për ujë, atë projekt rrezikoni ta humbni në fund të janarit nëse nuk bëhet Qeveria dhe nuk nënshkruhet nga Kryeministri, e përgjegjës për këtë është LDK e cila po bënë pazare me ndërtimin e Qeverisë.

**Arbër Ismajli:**  uji nuk ka lidhje me Qeveri dhe unë nuk jam përfaqësues i institucioneve qendrore, por jam nënkryetar i Komunës. Fondin që i ka ndarë Banka Botërore për zgjidhjen e ujit nuk ka të bëjë aspak me Qeverinë.

**Shefik Surdulli:** edhe po të mos ishte e paraparë të diskutohet për gjendjen e mungesës së ujit, kjo do të duhet të diskutohet në çdo seancë. Kemi mungesë të jashtëzakonshme të ujit dhe ne nuk jemi duke bërë zhurmë për aq sa e kemi gjendjen. Ne kërkojmë nga institucionet e komunës të marr hapa konkret për dalje nga kjo krizë. Ne e dimë që kemi mungesë të të reshurave atmosferike, por kryetari duhet së bashku me Hidromoravën të bëjë një plan të fizibilitetit për burime alternative dhe qytetarëve të ju dal në ndihmë. Të mblidhet një ekip ekspertësh dhe të bëjë planifikimin për të ardhmen, sepse edhe Banka Botërore paska ndarë 10 milion € për këtë çështje.

* 1. **Propozim Rregullorja për Transparencë në Komunën e Gjilanit**

**Imrane Thaqi:** te neni 5 i kësaj rregullore, thuhet se Komuna obligohet të publikojë në web faqen zyrtare edhe: vendimet e kryetarit, e njëjta çështje përsëritet edhe te neni 8, prandaj mendoj se njëra duhet të fshihet

**Ibish Ibishi:** nuk e di kush është sponzorues i kësaj rregullore, por duke u bazuar në LVL dhe UA të MAPL nr 04/2018, përcakton edhe aktet dhe nenet që duhet të parashihen për transparencë në komuna. Në këtë Rregullore duhet të përfshihen edhe disa çështje të tjera e vërejtjet tona të inkorporohen në rregullore.

Unë kam vërejte që gjatë leximit të UA, disa çështje duhet të përfshihen në Rregullore. Te neni 8 është takimi i kryetarit me qytetar.

Pas takimit të kryetarit me qytetar në këtë rregullore nuk ceket se çka ndodh me kërkesat e qytetareve, përderisa Ligji thotë se takimi me qytetar duhet të ketë edhe procesverbal e pas 30 ditëve ai procesverbal të vije në KPF për miratim së bashku me kërkesat e qytetarëve.

**Avdyl Aliu:** kjo rregullore është e njëjta me 2019 dhe në çdo fund vit miratohet me ndryshime nëse është nevoja. Ne duhet sot ta miratojmë që ta kemi të gatshëm për vitin e ardhshëm. Është mbajtur dëgjimi publik ku kemi qenë të ftuar të gjithë këshilltarët komunal, por me keqardhje ju them se në dëgjim publik kemi qenë vetëm unë dhe Shemsedin Elezi.

**Shefik Surdulli:** ligj të keq nuk ka, nëse zbatohet. Përkundër ndryshimeve që ka kjo rregullore, nëse zbatohet nuk është e keqe. Kam vërejtje te azhurnimi i faqes zyrtare të komunës, dhe ta lehtësoj qasjen në dokumente publike te kjo web faqe.

**Shemsedin Elezi:** në debatin publik fatkeqësisht kemi pas një numër të vogël të pjesëmarrësve dhe kjo është për keqardhje. Konsideroj që i kemi mundësit për transparencë, por edhe ne të japim kontributin tonë si anëtarë të KK.

**Mimoza Kadriu:** rregullorja është e mirë, por disa prej lëshimeve më duhet t’i them. Neni 4 paragrafi 2 thotë 3. Kryesuesi i mbledhjes së Kuvendit të Komunës ose komitetit përkatës, nëpërmjet Zyrës për

informim (zyrtarit/es) njofton publikun së paku 7 ditë pune para mbledhjeve të rregullta ose 3 ditë pune para mbledhjeve të jashtëzakonshme. A është dashur të plotësohet kjo për mënyrën e pjesëmarrjes në Kuvend për publikun. Nëse ka procedurë të veçantë që publiku të merr pjesë në KK, si e pajiseni me dokumentacion( material) të KK.

Nëse personi vjen aty për aty në K.K si e merr materialin e KK.

U përmend se po dështojnë dëgjimet publike, por sipas nenit 7 thuhet se njoftimi i dëgjimeve bëhet përmes tabelave të njoftimeve, por në fshatra nuk ka njoftime.

Për shkak të angazhimeve ndoshta nuk mund të marrim pjesë në dëgjime publike, por ne propozimet tona i japim në Kuvend.

Neni 9, Aktet normative të Kuvendit të Komunës ose organeve të tjera komunale, përfshirë statutin,

rregulloret i nënshtrohen diskutimit publik para miratimit duke përfshirë këtu edhe organizimin e

debateve në vendet rurale. Si e bëni njoftimin në zona rurale për dëgjime publike? Cilat lokalitete është mbajtur dëgjim publik në zona rurale për çështje të caktuara, sepse me sa unë e di përveç buxhetit, në zona rurale dëgjim tjetër nuk është mbajtur.

Neni 12 thuhet Komuna obligohet çdo vit të hartojë planin e veprimit për transparencë, i cili pas miratimit

nga Kuvendi i Komunës publikohet në web faqen zyrtare të Komunës, por ju nuk e keni respektuar afatin ligjor, sepse ende nuk e keni sjellë planin e veprimit.

**Burim Berisha:** te neni 4, mbledhjet e Kuvendit të Komunës dhe komiteteve të tij, janë të hapura për publikun dhe përfaqësuesit e mjeteve të informimit dhe për subjektet e interesuara për çështjet që janë objekt

diskutimi them se çdo qytetarë mund të marr pjesë në mbledhje të KK apo komitete, por mendoj se nuk duhet të ju japim hapësirë qytetarëve të flasin para foltores, e të flas para publikut, por të jetë për këshilltarë komunal.

**Erlehta Osmani:** Komuna gjatë publikimit të akteve normative, vendimeve, dokumenteve dhe informatave, obligohet të respektojnë Ligjin për përdorimin e gjuhëve zyrtare si dhe rregullores komunale nr\_\_\_\_\_\_\_\_\_

Mungon numri i rregullores komunale.

**Ardiana Rexhepi:** duke pasur parasysh se është nxjerrë Udhëzimi i ri Administrativ nr. 04/2018 për transparencë në komuna, atëherë ky Udhëzimi obligon Kuvendin e Komunës që të miraton rregulloren komunale për transparencë në Komunë dhe pas miratimit të së njëjtës, Komunat obligohen që të hartojnë edhe Planin katër vjeçar të veprimit për transparencë në Komunë

Pra, qëllimi i miratimit të kësaj projekt-rregulloreje është harmonizimi i rregullores me udhëzimin administrativ nr. 04/2018 për Transparencë në Komuna

Duke u bazuar në nenin 17 dhe në zbatim të nenit 18 të Statutit të Komunës së Gjilanit 01. nr. 016-126211 të datës 06.11.2014, dhe në zbatim të nenit 13 të Udhëzimit Administrativ nr. **04/2018** për Transparencë në Komuna, është mbajtur edhe dëgjimi publik për këtë projekt- rregullore me datën **04.12.2019** me qytetarë, shoqata, grupet të interesit dhe institucione të komunës me qëllim të marrjes së opinionit publik dhe të gjitha vërejtjeve, sugjerimeve dhe rekomandimeve nga ky dëgjim publik, por fatkeqësisht pjesëmarrja ka qenë shumë e vogël.

Rregullorja për transparencë rregullon mënyrën e mbajtjes së mbledhjeve të Kuvendit dhe trupave punues të tij, publikimin e akteve komunale, mënyrën e parashtrimit të kërkesave për informim, iniciativat qytetare dhe peticionet, takimet publike të Kryetarit të Komunës me qytetarë, konsultimet publike para miratimit të akteve Komunale, publikimin e të njëjtave, qasjen në dokumentet publike të Komunës, mënyrën e raportimit tek autoritetit mbikëqyrës, (në kë rast te MAPL) respektimin e barabartë të gjuhëve si dhe funksionimin e faqes zyrtare të Komunës.

Po ashtu duhet cekur edhe një herë se pas miratimit të kësaj Rregulloreje, KK duhet ta miratoj edhe Planin e Veprimit për Transparencë në Komunën e Gjilanit.

Bazuar në këto që u than më lart, ju propozoj që ju të nderuar anëtarë të KK-së ta miratoni Rregulloren për Transparencë në Komunën e Gjilanit.

**Ibish Ibishi:** lidhur me dëgjime publike, mendoj se organizimi i dëgjimeve publike nuk është një prej aktiviteteve të fundit që e përmbyllë një çështje, nëse ke kohë dhe je i lirë mund të merr pjesë, në të kundërtën mos merr pjesë. Përfundimtarja vendoset në KK.

* 1. **Propozim Plani i punës i KK-Gjilan për vitin 2020**

**Burim Berisha**: kërkoj që plani vjetor i ndërmarrjeve publike të mbetet në diskutim për muajin shkurt.

**Shefik Surdulli:** unë kam marrë pjesë në grupin punues për hartimin e këtij plani dhe ne kemi dhënë propozimet tona. Mendoj që është plan i mirë, por mund të ketë ndryshime.

**Shpresa Kurteshi**: është propozuar që pikat raportet e NPL Ekohigjena, Tregu dhe Stacioni të zhvendosen për muajin janar eventualisht në muajin shkurt.

**Shefik Surdulli:** është mirë të harmonizohet koha se kur mund të raportohet për këto raporte.

**Valbona Tahiri**: në bazë të ligjit për ndërmarrje publike thuhet se pasi të kryhet viti pas 90 dite duhet të raportohet, prandaj ju them se për janar se besoj që janë të gatshëm të raportohen, por mendoj se duhet ta lëmë në muajin mars.

**Shpresa Kurteshi:** atëherë pas propozimit të juaj që pika raportet e ndërmarrjeve të shtyhen për më vonë, propozoj që këto raporte të sjellën për diskutim në seancën e muajit mars të vitit të ardhshëm.

**Me 23 vota “për” dhe 1 abstenim miratohet Propozim Plani i punës i KK-Gjilan për vitin 2020**

* 1. **Propozim vendimi për miratimin e orarit të mbledhjeve të Kuvendit dhe**

 **Komiteteve të KK-Gjilan për vitin 2020**

**Me 23 vota “për”dhe 1 abstenim miratohet Propozim vendimi për miratimin e orarit të mbledhjeve të Kuvendit dhe Komiteteve të KK-Gjilan për vitin 2020**

* 1. **Raporti i punës i Komisionit për shqyrtimin e ankesave në procesin e**

 **Emërtimit të Rrugëve dhe Numërimit të Adresave për territorin e Komunës**

 **së Gjilanit**

**Xhevat Demiri**: sa i përket këtij komisioni përbërjen e të cilit nuk e di, kam hasur në shumë njerëz të cilët kanë shprehur mosbesim se si është bërë ky komision dhe si janë emëruar këto rrugë. Janë emëruar disa rrugë me disa emra që nuk i bëjnë nder askujt, por ekipi përbërës i komisionit që ka qenë kanë emëruar emra jo të respektueshëm për komunën. Ne e dimë se personaliteti që është emëruar është dashur të jetë me një CV të pastër. Një emërtim që më ra në sy është emri Sebahate Tolaj me të cilën unë kam pas rastin një herë të pijë një kafe, paramendoni që dikush nga ne shkon në Deçan dhe të thotë emërtoni një rrugë me një emër, por ne nuk e dimë se kjo femër a është heroinë apo jo, sepse nuk e dimë se kush e ka vra dhe në çfarë rrethana është vra.

Implementimi i emërtimeve, janë vendosur shtylla të betonit me një cilësi jashtëzakonisht të dobët dhe kryqëzimet janë bërë pa asnjë kriter.

**Shefik Surdulli**: më vjen mirë që në këtë seancë është prezent edhe kryetari i komisionit të ankesave për emërtimeve të rrugëve. I falënderoj anëtarët e komisionit për punën e tyre me përkushtim, pavarësisht ndryshimeve që kanë ndodhur. Duke e kuptuar se kjo punë është e ndërlikuar dhe ka pakënaqësi nga qytetarët lidhur me emërtime, edhe unë isha pro që KK të themeloj një komision të ankesave për emërtimet e rrugëve. Në fshatin Vërbicë e Kmetocit ka pasur disa vërejtje për emërtime, por si duket komisioni i ka shqyrtuar. Unë e përgëzoj komisionin për shqyrtimin e ankesave. Te tabela numër 3, kërkesa për emërtime të reja, numri rendor 22, propozim për miratimin e kërkesës për emërtimin e një rruge në qytet me emrin Reshat Sadiku. E kuptoj komisionin që e ka arsyetuar se është dokumentacion i pa kompletuar, por emri i tij është i njohur nga të gjithë, por fjala është për një atdhetar të shquar me atdhedashuri dhe një luftëtar vullnetar në mbrojtjen e kufirit. Veprimtaria patriotike, atdhetarë dhe humanitare e Reshat Sadikut, nuk është e panjohur për qytetarët e Gjilanit. Përjetësimi i emrit të tij me emërtimin e një rruge i bënë nderë këtij patrioti. Kërkoj nga Kuvendi që me plotësimin e dokumentacionit të i rekomandoj DUPMM që të identifikoj një zonë në qytet për emërtimin e një rruge me emrin e Reshat Sadiku.

Te kërkesa për emërtime të reja numër rendor 12, komisioni ka pas në shqyrtim ankesën e banorëve të lagjes Kodra e dëshmorëve të cilët kanë kërkuar që të vendoset emri Bedri Qerimi, personalitet i burgosur politik, veprimtar e humanist i shoqatës Nëna Terezë si dhe ushtarë i lirisë, e tashmë i ndjerë. Mendoj se ky emërtim është i arsyeshëm dhe mund të vendoset një emërtim i ri me këtë emër.

Në tabelën numër 2 është një ankesë që komisioni e ka refuzuar. Fjala është për një emërtim për të cilën familja e Nezir Krasniqi nga Livoqi i epërm, më kanë kontaktuar dhe më kanë informuar lidhur me emërtimin e një rruge në Livoq të epërm, e unë personalisht kanë qenë në vend të ngjarjes, sepse është obligim i yni t’i dalim në ndihmë çdo qytetari. Emërtimi e kësaj rruge me emrin Sherif Sherifi është vendosur pa diskutuar me këtë familje e cila është pronare e kësaj rruge private e që faktohet edhe me lista poseduese dhe rrugën e kanë asfaltuar me mjete vetanake.

Kjo familje kërkon që kjo rrugë të emërtohet me emrin Nezir Krasniqi për të cilën kanë një dosje voluminoze. Emri për të cilën po flasim është luftëtarë i ballit kombëtarë në periudhën 1944-1945 dhe në luftën e fundit pasardhësit e tij kanë qenë luftëtarë të lirisë. Pas luftës Nezir Krasniqi ka ndërtuar dy dhoma mësimi por i bie në gjurmë pushteti serb duke ja larguar mundësinë për mësim.

Mendoj se komisioni duhet të vendos këtë emërtim sepse është meritor, pavarësisht që unë nuk jam kundër asnjë emërtimi.

Tabela numër 3 kërkesa për emërtime të reja si duket është një lëshim teknik te numri rendor 27, 32 dhe 33. Këta tre emra janë te kërkesa për emërtime të reja, por mendoj se do të duhet të ishin te tabela te kërkesat e emërtuara. Kemi një rast te numri 87 i ngjashëm me kërkesat për emërtimet e reja.

Kam një sugjerim te emërtimet me shifra p.sh 25 Prilli 99, mendoj se duhet të ishte shifra e plotë e vitit 1999.

Kërkoj që vërejtjet e mija, propozimet dhe sugjerimet t’i merrni parasysh.

**Anila Tusha**: kam një kërkesë nga familja Brestovci lidhur me një mesazh për KK. Njëra nga rrugët e qytetit të Gjilanit e mban emrin Isak Gashi i cili ka qenë sekretar i Bashkësisë së Gjilanit prej qershorit të vitit 1941 deri 1944, po në këtë ditë kanë hyrë forcat partizane dhe me 17 nëntor, ndër të parët që është përkujtuar ka qenë Isak Gashi. Familja Brestovci ka mbajtur mbiemrin Gashi pasi që i përket fisit Gashi deri në vitin 1963. Po në këtë vit vendosi ta ndërroj mbiemrin nga Gashi në Brestovci për shkak të prejardhjes së tyre. Kërkesa e familjes Brestovici është, me faktin që Isaku ka qenë anëtarë i familjes së ngushtë t’i zëvendësohet mbiemri nga Gashi në Brestovci.

**Fitim Guda**: problemi i parë për emërtimin e rrugëve ka të bëjë me emërtimet e gjata, Mulla Hasan Sherifi, ku kemi 20 mulla dhe 15 hoxha. Në perëndim kemi emërtime më të mira, por emërtimet tona janë bërë mish mash. Në rrugën e Zabelit kemi emërtimin Sahit Aga dhje Xhorxh Bushi, një dallim dhe jo ekuivalencë. Shumica e rrugëve janë me emërtimet e dëshmorëve të luftës së fundit, kemi pak emërtime të vjetra që kanë kuptim në historinë e Gjilanit. Kemi nevojë dhe për disa emërtime të reja dhe ta fitojmë botën perëndimore. Në Slloveni kemi rruga e luleve, diellit e paqes.

Duke mos dashur të imponohem shpreh admirimin tim për Arbër Ismajli i cili me vetë iniciativë ka tërhequr emrin e babait të tij Ruzhdi Ismajli.

**Ibish Ibishi:** edhe pse ky proces është s’ter zgjatur ju e keni bërë punën e juaj ashtu siç duhet. Mendoj se para jush është komisioni tjetër që e ka bërë mish mash këtë emërtim. Kriteret nuk kanë lejuar emërtim se kush qysh donë, por sikur të ishin mirëmbajtur kritereve ne sot do ta kishim këtë proces të përfunduar. Ka pas lëshime dhe shkelje të kritereve, prandaj kemi reagime të qytetarëve.

Në fshatin Dobërqan, e di që nuk ka pas shumë ankesa, por një prej tyre nuk është evidentuar në regjistër te kërkesat për emërtime të reja. Materiali që i është dërguar komisionit, është përshkruar lokacioni se ku do të emërtohet kjo rrugë. Në sqarim thuhet se propozimi i këshillit të fshatit që rruga nga fillimi i varrezave në drejtim të lumit Morava te udhëkryqi i Petrovcit të emërtohet Hafëz Jashari. Nëse komisioni nuk e ka miratuar mendoj se është mirë që kjo kërkesë sot të miratohet.

Po ashtu kërkesën për fshatin Livoq i epërm, siç duhet ka shkuar në favor të shumicës së disa këshilltarëve komunal, por meqë Shefik Surdulli e përshkruajti si duhet, se familja ju ka drejtuar komisionit me kohë, por komisioni nuk e ka miratuar kërkesën. Nëse është ashtu siç është paraqitur rasti mendoj se emërtimi i takon familjes Krasniqi.

**Shefik Surdulli**: mendoj se rastin në fjalë në fshatin Livoq i epërm, mendoj se emërtimi që është aktualisht të zhvendoset në ndonjë rrugë tjetër me mirëkuptim, sepse edhe ai emërtim përfaqëson vlera.

**Gentrit Murseli**: te raporti i punës së komisionit, te kërkesa për emërtime të reja te rasti numër 26, te fshati Llashticë emërtimi me emrin Kadri Veseli, e di që nuk është për kryetarin e Kuvendit, por më intereson ta di se cili është kontributi i këtij personi me këtë emër.

**Imrane Thaqi**: në raportin e komisionit më kanë rënë në sy disa raste. Te tabela numër 2 ankesat e refuzuara, komisioni nuk ka lejuar ndërrimin e disa emrave si: Mehmet Akif Ersoi, me prejardhje nga Kosova, emri Gjergj Fishta, Haki Myberiti dhe shumë emra të tjerë. E përgëzoj komisionin për veprimet e marra.

**Xhelal Hajrullahu**: ka anëtarë që dëshirojnë që emërtimet e rrugëve të jenë të bukur, por nuk pajtohem që të imitohet bota perëndimore.

Te paraqitësi i kërkesës së fshatit Zhegër për emërtimet aktuale dhe emërtimet e rekomanduara, pika 56,57,58, emërtimi i rekomanduar qenkan 3 emra, edhe unë kam qenë pjesëmarrës në takimet e këshillit të fshatit dhe kanë qenë disa kritere që është dashur të respektohen, e tash qenkan emrat e rekomanduara. Po ashtu edhe kërkesat për emërtime të reja kemi disa ndryshime por dua ta di se në çfarë kritere janë marrë parasysh këto emërtime.

**Shemsedin Elezi**: ne kemi qenë pjesë e proceseve sa i përket emërtimit të rrugëve në fshatin Zhegër dhe ne kemi bërë një punë të mirë, por ka qenë proces i rëndë. Ne kemi pas bashkëpunim me qytetarë dhe nuk ka pas mos pajtueshmëri.

**Fitim Guda**: kërkoj falje nëse e keni marrë personale, mendoj se duhet ta imitojmë botën e përparuar, sepse duhet t’i përshtatemi specifikave tyre.

10 vite kam udhëtuar në Turqi, por më shumë ka Mulla në Gjilan se në Stamboll.

Kemi emra të bukur, kemi personalitete të shquara, prandaj duhet ta imitojmë botën e përparuar.

**Erlehta Osmani**: e vlerësoj punën e komisionit të ankesave dhe për këtë raport me të cilin i rekomandohet kuvendit që t’i miraton vetëm ankesat e aprovuara, mendoj se duhet të diskutohet edhe për tabelat e tjera dhe t’i miratojmë të tri tabelat, sepse komisioni ka shqyrtuar të tri dhe ka dhënë shpjegime për të tri lëndët. E mbështes propozimin e Shefik Surdullit, kurse te kërkesat e aprovuara tërheqja e emrit Ruzhdi Ismajli, e pyes nënkryetarin se a e ka tërheqë emrin e babait të tij për modesti apo është fjala për diçka tjetër.

**Avdyl Aliu**: respekt për punën e komisionit dhe për qëllimet e mira e angazhimet e tyre të mëdha.

Nënkryetari i Komunës e ka tërheqë emrin e babait të tij Ruzhdi Ismajli, sepse ka ndjekur shembullin e kryetarit Haziri, i cili edhe ai e ka tërheqë emrin e babait të tij nga emërtimi i rrugëve.

 Në çdo punë që kryhet, ne formojmë komisione për kryerjen e punëve, por e kemi obligim të formojmë edhe komisionin për ankesa. Çdo punë që kryhet ka konflikt të gjeneratave.

**Mimoza Kadriu**: është një pikë e ndejshme, sepse edhe sa diskutojmë mua më vijnë mesazhe dhe vërejtje. Unë e kuptoj kryetarin e komisionit, sepse e di sa është i kujdesshëm dhe kryen detyra me nderë, por të metat e komisionit të parë janë të riparueshme. Kjo çështje është degraduar dhe e kuptoj nënkryetarin që e ka tërheqë emrin e babait të tij sepse nuk i bënë më nder të jetë një rrugë e emërtuar me këtë emër, duke e ditë që kemi emra jo meritor. Kemi dy lagje me të njëjtin emërtim, sepse kemi rrugën e Prishtinës me emrin Gjon Serreqi, po ashtu edhe rruga e Kamnikut ka të njëjtin emër. Sa i përket çështjes së Shefikut e mbështes fjalimin e tij, por familja Krasniqi dhe Sherifi në Livoq duhet të trajtohen me kujdes sepse janë emra meritor dhe kjo është çështje e ndejshme.

**Vjollca Matoshi**: lagjja “Dardania” ka qenë në nivel sa i përket emërtimit sepse i ka pas emrat dhe rrugët me numra. Një rrugë në këtë lagje ka qenë me emrin Muharrem Ibrahimi, por tani është Gjergj Fishta, por dokumentacionet na vijnë me emrin Muharrem Ibrahimi, e nëse ka mundësi komisioni ta rikthej këtë rrugë.

**Burim Berisha**: te lagjja e Muhaxherëve në Livoq, banorët kanë bërë një kërkesë ku kanë kërkuar të jetë një ndryshim të emrit prej Shaban e Shaqir Murtezi, të jetë emri Muhaxherët.

**Ibish Ibishi:** ndryshimet kanë ndodhur nga Agjensioni kadastral dhe kemi raste konkrete, prandaj qytetarët kanë reaguar. Ne kemi miratuar emrat dhe ai vendim nuk është përfillë nga ky agjension. Qytetarët na kanë obliguar të formojmë komisionin për ankesa dhe secili popull ka historinë e vet dhe kulturën e vet, e ne nuk mund të bazohemi të kultura të tjera.

**Bardhyl Syla**: Me datë : 27.06.2019, Kuvendi Komunal i Gjilanit, miratoi vendimin 01. Nr. 016-73403 për formimin e komisionit për shqyrtimin e ankesave të qytetarëve të pakënaqur me emërtimin e rrugëve , gabimeve teknike, tekstuale e grafike si dhe gabimeve gjatë vendosjes së tabelave në terren, në përbërje :

1. Bardhyl Syla - Jurist

2. Fehmi Agushi, Gjeolog

3. Blerim Haziri, Historian

4. Nezir Beqiri, Historian

5. Arjeta Maka, OJQ

Komisioni ka filluar punën me datë : 16 shtator 2019 dhe ka përfunduar më 09.12.2019. Gjithsejtë ka mbajtur 18 takime për shqyrtimin e lëndëve, duke përfshirë këtu edhe vizita në lokalitete të ndryshme në territorin e Komunës për të marrë informacione sipas nevojës nga Këshillat e Lagjeve Urbane, Fshatra si dhe nga Qytetarët.

Komisioni, gjatë procesit të shqyrtimit të parashtresave të paraqitura nga ana e palëve, punën e saj e mbështeti në Ligjin për Sistemin e Adresave, Ligji, Nr. 04/L-071, i miratuar nga Kuvendi i Republikës së Kosovës, më : 08.12.2011, Udhëzimit Administrativ, Nr. 11/2012 për Renditjen e Elementeve të Adresave dhe Caktimin e Formatit të Shkronjave, Numrave dhe Tabelave të Adresave, i lëshuar nga Ministria e mjedisit dhe Planifikimit Hapësinor, Udhëzimit Administrativ, Nr. 12/2012 për Caktimin e Emërtimit dhe Numërimit të Adresave për Zona të Qarkullimit Publik, Ndërtesa, Shtëpi, Objekte dhe Parcela Kadastrale të Lira si dhe Doracaku për Sistemin e Adresave në Kosovë.

Po ashtu, gjatë punës së tij, komisioni ka bashkëpunuar me : Këshillat Lokal të Lagjeve Urbane dhe të Fshatrave, komisionin paraprak për emërtimin e rrugëve, me qytetarë, e po ashtu ka bërë edhe vizita në lokalitetet e ndryshme për të parë më së afërmi gjendjen dhe për të marrë informacione sa më të plota në mënyrë që ky proces të përfundojë sa më mirë që është e mundur.

Sfidat e komisionit : komisioni gjatë punës së tij ka hasur edhe në sfida të ndryshme si : ankesa/kërkesat të pa kompletuara, të pa qarta, të palexueshme për shkak të hartimit të tyre në mënyrë manuale, mos përgjigjet nga

palët për informacionet e kërkuara shtesë etj.

Komisioni ka pranuar dhe shqyrtuar, gjithsejtë: 244**,** parashtresa të paraqitura nga: Këshillat e Lagjeve Urbane, Këshillat e Fshatrave, Iniciativat Qytetare, Banorët e Lagjeve, Individ të caktuar si dhe nga vet Komuna. Parashtresat janë paraqitur përmes Qendrës për Shërbime me Qytetarë - QSHQ-në. Në kuadër të tyre, ka pasur edhe parashtresa të cilat nuk janë dorëzuar përmes QSHQ-së, por të cilat ia janë dorëzuar drejtpërdrejt Kryetarit të Komunës, Drejtorisë për Urbanizëm, Planifikimit dhe Mbrojtje të Mjedisit si dhe vet Komisionit, për të cilat parashtresa, komisioni ka vendosur t’i trajtojë. Parashtresat e paraqitura janë shqyrtuar dhe ndarë në tri (3) grupe, në formë të tabelave :

1. Parashtresat – ankesat e aprovuara, ( ndryshime të emërtimeve, gabimeve teknike, ndërrim të vendndodhjes së tabelës/ve, lirim të emërtimeve, shkurtim të rrugëve etj). 102 . ( tabela 1).

2. Parashtresat – ankesa të refuzuara , 89. ( tabela 2).

3. Parashtresat – kërkesat për emërtime të reja. 53. ( tabela 3).

Sa i përket ankesës së familjes Krasniqi, ankuesi ka pretendimet e veta që lidhet me pronën, por baza ligjore nuk na lejon ndryshime. Ne do ta marrim parasysh edhe një herë këtë rast dhe do të shohim se çka kemi mundësi për ndryshime.

Sa i përket zëvendësimit të mbiemrin Gashi me Brestovci, ne nuk e kemi pas këtë kërkesë me shkrim por mund ta shqyrtojmë.

Sa i përket emërtimeve të gjata ne nuk kemi qenë kompetent për t’i trajtuar këto emra, por kemi trajtuar kërkesat dhe ankesat.

Lidhur me kërkesën e Ibish Ibishit ne e kemi dedikuar në tabelën numër tre, sepse ka qenë kërkesë e re.

Sa i përket emrit Kadri Veseli nuk e mbaj mend biografinë e tij sepse kemi shumë biografi.

Te emërtimet ne kemi trajtuar të gjitha ankesat në mënyrë profesionale dhe ju kemi dhënë prioritet atyre që kanë pas të drejtë.

Vendimi i Kuvendit të Komunës për ankesat e aprovuara, i dërgohet Ministrisë përkatëse e cila shqyrton pajtueshmërinë e tyre me ligjin dhe aktet nënligjore.

Ndërsa, sa i përket kërkesave të paraqitura për emërtime të reja, komisioni për shqyrtimin e ankesave nuk ka mandat për një gjë të tillë, por megjithatë i ka shqyrtuar si të tilla dhe i rekomandon Kuvendit të Komunës të vendos nëse i miraton apo jo.

Pas aprovimit nga ana e Kuvendit të Komunës dhe shqyrtimit nga ana e Ministrisë përkatëse, palët që kanë paraqitur parashtresat e tyre, do të njoftohen përmes këtij raporti i cili do të publikohet në web faqen e Komunës.

Çdo palë e pa kënaqura, mund të iniciojnë kontest gjyqësor.

**Shefik Surdulli**: ne duhet ta qartësojmë situatën, përkundër punës së madhe që e ka bërë komisioni. Ne duhet që propozimet tona t’i qartësojmë, sepse dhashë propozime për Reshat Sadiku dhe Bedri Qerimi, çka do të ndodh me këta emra?

**Bardhyl Syla**: kërkesën e familjes Krasniqi duhet ta shqyrtojmë edhe një herë sepse ne nuk mund të themi asgjë, pa e shikuar në sistem dhe ne do të bëjmë lëvizje me mbështetjen e dy familjeve. Kërkesën për Reshat Sadiku dhe Bedri Qerimi ne e kemi refuzuar në mungesë të dokumentacionit, pavarësisht që ne shpesh kemi kërkuar dokumentacion shtesë, nuk janë sjellë, por ne prapë do të kërkojmë dokumentacion shtesë.

**Shpresa Kurteshi:** e falënderojmë komisionin për punën e bërë dhe lus anëtarët e kuvendit që të marrim vendim për këtë raport dhe ta autorizojmë komisionin që kërkesat e anëtarëve të KK t’i shqyrtoj edhe një herë dhe të vije me një informatë shtesë.

**Arbër Ismajli:** është kërkesë familjare që emri i babait tim të tërhiqet nga emërtimi i rrugëve.

**Në mënyrë unanime miratohet Raporti i komisionit për ankesa**

* 1. **Propozim vendimi për ndryshimin dhe plotësimin e vendimit 01.nr.016-**

 **28467 të datës 22.03.2018 dhe vendimit për ndryshimin dhe plotësimin**

 **e vendimit për themelimin e Këshillit Komunal për Siguri në Bashkësi**

 **01.nr.016-48036 të dt.26.04.2019**

Nuk pati diskutime

Në mënyrë unanime miratohet pika 3.5 e rendit të punës

* 1. **Raporti i punës për vitin 2019 i KKSB**

**Shefik Surdulli**: ky raport i ngjason një kronologjie ndër vite, kemi pikën 1 paragrafi 1, ku ka cekur takimet e mbajtura, në të njëjtën kohë janë shqyrtuar edhe disa probleme, por nuk ceken cilat probleme. Probleme konkrete nuk kam parë, por është shkruar se çka është diskutuar, prandaj për mua nuk i plotëson kushtet ky raport.

**Me 16 vota “për” e të tjerat abstenime miratohet Raporti i punës për vitin 2019 i KKSB**

* 1. **Plani i punës për vitin 2020 i KKSB**

**Nuk pati diskutime**

**Me 19 vota “për” e të tjerat abstenime miratohet pika 3.7 e rendit të ditës.**

 **3.8 Raporti mbi gjendjen e furnizimit me ujë nga KRU Hidromorava SH.A Gjilan.**

**Mimoza Kadriu:** më bëri përshtypje garanca e nënkryetarit lidhur me projektin e bankës botërore, por unë kam informata nga burimet e sigurta që nëse nuk formohet qeveria ky projekt do të dështon.

**Arbër Ismajli:** qeveria ka kohë të gjatë që është jo funksionale, por ky projekt nuk ka lidhje me qeverinë. Ne kemi bërë studimin e fizibilitetit dhe nuk kalon vlerën 7 milion €, por ne si komunë nuk kemi mundësi ta mbulojmë këtë shpenzim. Banka botërore ka ndarë 10 milion € për këtë punë dhe si donacion nuk humb pavarësisht vonesave në krijimin e Qeverisë dhe ministri i cili vije në detyrë, do t’i udhëheqë këto procedura me dokumentacione. Situata është e rëndë dhe qytetarët kanë të drejtë që ankohen, por do të mundohemi të bëjmë zgjidhje emergjente.

**Ibish Ibishi:** gjendjen e furnizimit me ujë e shohim çdo ditë. Ne duhet të marrim iniciativa për zbutjen e kësaj gjendje dhe të jepet një rezultat konkret i cili nuk po shihet. Pasi që Banka Botërore po ofron ndihmë dhe duke filluar me studimin e fizibilitetit, dua të pyes se a jeni përcaktuar për ndonjë projekt konkret për shkak se duhet të keni një projekt, e pastaj fizibiliteti.

**Imrane Thaqi:** Gjilani ende pa kaluar krizën e ujit në media del se në 8 shkolla uji është i kontaminuar, e kryetari nuk është përgjegjës dhe drejtori ka pranuar që është e vërtetë. Pyes se çka është ndërmarrë për këtë çështje.

**Mimoza Kadriu:** më habit fakti se si dëshironi ta kaloni këtë çështje alarmante, e qytetarët kanë mungesë të ujit, kurse shkollat janë në gjendje të mjerueshme me ujë të kontaminuar. Kjo fletë që është sjellë nuk është raport, kurse arsyetimi i nënkryetarit është i pa arsyeshëm. Komuna ka marrë hapa emergjent, por projekti madhor pritet të ndodhë me krijimin e Qeverisë. Cilat hapa po i bënë kryetari i Komunës lidhur me këtë çështje sepse po rrezikoni ta humbim këtë projekt.

 **Arbër Ismajli:** nëse dy puse që janë momentalisht te FSK krijojnë 16 L në sekondë, dhe pusi i tretë së shpejti do të jetë funksional, ne po parashohim edhe 3 puse të reja të hapen dhe do të kemi një gjendje më të mirë sa i përket ujit. Zgjidhje emergjente po vazhdohet të bëhet dhe në muajin mars do të hymë në partneritet për t’u bërë Penda e re. I kërkoj falje gjithë qytetarëve të Gjilanit që po përballemi me këtë gjendje aktuale.

**Shemsedin Elezi:** kjo çështje po na shqetëson të gjithëve, por asnjë zgjidhje nuk mund të bëhet përnjëherë. Keni pak durim dhe gjithçka do të gjej një zgjidhje.

**Valbona Tahiri:** në pranverë të këtij viti kemi punuar ngushtë me BERZH dhe Ibri e Lepenci ka avancuar këtë projekt. DZHE ka qenë e angazhuar nga zyra e kryetarit që t’i ofrojmë informata BERZH për t’u përfshirë në projektin prej 33 milion për zgjidhjen 100 vjeçare për furnizim me ujë të pijshëm e cila do të lidhet me një kanal dhe ky projekt do të merr kohë 10 vite për t’u realizuar.

* 1. **Pyetje dhe përgjigje**

**Xhevat Demiri:** janë disa banorë të dy objekteve njëra para nesh e tjera në qendër, ku po bëhen nën ndërtime duke hapur lokale. Janë bërë disa nënshkrime që të keni kujdes sepse ndonjë tërmet i mundshëm mund të sjell fatalitet.

A ka ndonjë inspektim me theks të posaçëm për mish, sepse kemi raste të helmimeve, e nuk ka komunë që nuk është bërë asgjësimi i tonelatave të mishit të prishur, por në Gjilan nuk kemi raste të tilla. Mendoj se duhet të shtohet numri i inspektorëve, sidomos kur kemi ardhjen e bashkatdhetarëve tanë.

**Arta Nuhiu:** ne kemi votuar për një komision për Rregulloren për orarin e punës nëse sektorin privat. Dua ta di se ku është ky komision dhe çfarë pune kanë bërë deri më tani lidhur me bizneset, si kanë punuar në teren dhe cilat janë rekomandimet e tyre. Nëse ky komision do ta kryente punën e tyre me nderë duke e kuptuar që punëtorët e sektorit privat e gëzojnë të dielën pushim. Punëtorët duhet ta kenë këtë të drejtë dhe të qëndrojnë një ditë në pushim e ta gëzojnë këtë ditë me familjarët e tyre.

**Hevzi Xhelili:** pyetje për DUPMM, në Përlepnicë ku kanë mbërri punimet me lapidarin, kurse pyetje për DSHPIB kur do të përfundoj kanalizimi i këtij fshati?

E përgëzoj drejtorin e Bujqësisë për mbjelljen e drunjtëve që ka bërë.

**Ibish Ibishi:** kam kërkuar qe pika pyetje dhe përgjigje të jetë në rend dite dhe unë pyetjet dhe përgjigjet i kam dërguar në email.

Për drejtorin e Shëndetësisë dhe DKA, të na japin arsye lidhur me raportit e KDI lidhur me gjendjen e ujit në shkolla?

**Arbër Ismajli:** shqetësimet e juaja janë të drejta dhe nuk kam informacion për punën e Komisionit, javën tjetër ju informoj.

**Nazim Gagica:** është zyra për shëndetin publik dhe DSHMS është e thirrur të jep përgjigje.

**Selami Xhemajli:** pas publikimit të rezultatit të analizave të ujit nga KDI, DSHMS në bashkëpunim me institutin e shëndetit publik ka thënë se në tri shkolla analizat kanë dalë se uji nuk është i pijshëm, kurse në 5 shkolla të tjera uji është i pijshëm, por mediat kanë gabuar. pas këtyre veprimeve ne kemi kërkuar që instituti edhe një here të bëjë analiza dhe të na ofrojë raport në mënyrë që të bëjmë zgjidhje.

**Bekim Bajrami:** në fshatin Përlepnicë kemi rinovuar shtëpinë e kulturës, por na ka mbetur edhe një pjesë te lapidari, por për shkak të ndjeshmërisë së projektit i kemi prolonguar punët. Ne së shpejti do të fillojmë punimet për ta bërë atë pjesë park.

**Nevzat Rushiti:** inspeksioni komunal, sektori i Sanitarisë del në vend të punës duke inspektuar mishtoret dhe gjitha produktet e mishit. Kemi bërë 219 inspektime dhe procesverbale 247. Kemi mbi 1000 krerë që ne inspektojmë dhe deri më sot nuk ka frikë se mishi mund të jetë i helmuar. Të gjitha pikat shitëse kanë furnizim të mishit nga sektori i pyjeve dhe thertoret e Gjilanit. Gjendja është e mirë dhe nuk ka nevojë për shqetësime.

Pyetjet e Ibish Ibishit ne i japim përgjigje sot, pyetja ka të bëjë me ekspozimin e mallit në shitore tona, ligji e lejon që produktet bimore pemët dhe perimet kanë të drejtë të shiten në ekspozim të jashtëm në kushtet e parapara me ligj, kurse pijet unë nuk e di që dikush në Gjilan shet në hapësira të jashtme.

Ne e inspektojmë çdo market dhe mundohemi që të kontrollojmë çdo ditë sipas nevojës.

Kemi zyrën për mbrojtjen e konsumatorit.

Sa i përket ndërtimeve pa leje ne jemi duke u marrë me ndërtimet pa leje dhe po rrënojmë objektet pa leje.

Sa i përket uzurpimeve në komunën e Gjilanit unë nuk mund të them si do të veprohet tani e tutje por do ta shikojmë ligjin se çka mund të bëjmë.

Sa i përket fshatit Dobërqan, me kërkesë të bashkësisë lokale, ne kemi rrënuar një muri te varrezat, sepse çdo uzurpim duhet të paraqiten nga qytetarët, sepse ende nuk e dimë se çka po ndodhë në gjithë Komunën e Gjilanit përderisa nuk kemi ankesa ose shkresa.

**Naser Korqa:** lidhur me largimin e drunjtëve përgjatë rrugës së Ferizajt, ne i kemi bartur drunjtë në oborret e shkollave dhe në parkun e Dardanisë, por nuk janë dëmtuar. Punimet e ujërave në rrugët e Dobërqanit, ju i dini mjetet që kanë qenë të dedikuara, janë harxhuar nga punë kryesi por kemi mjetet e planifikuara për vitin 2020.

Sa i përket ndriçimit publik, ne kemi dy operatorë, ku njëri është për qytet e tjetri për fshatra.

Lidhur me kanalizimin në Përlepnicë, e metë e madhe e këtij projekti është që ne duhet të bëjmë një projekt për kyçje të familjarëve në rrjetin kryesor të kanalizimit.

**Erlehta Osmani:** sot e kemi pas në rend të punës betimin e ri të një anëtari të ri të KK dhe sipas LVL komisioni i mandateve është akti i parë që e nxjerrë komuna me rastin e konstituimit. Komuna duhet të themeloj komisionin e mandateve sepse ne nuk e kemi të themeluar, e nëse jo si e vlerësoni ligjshmërinë në këtë rast.

**Gentrit Murseli:** e mbështes kërkesën e Erletës. Kam një kërkesë që nga viti 2020 ne si anëtarë të Kuvendit të pajisemi me kartelë identifikuese që ne jemi anëtarë të KK, në mënyrë që të kemi qasje më të lehtë në institucione.

**Burim Berisha:** kam një kërkesë lidhur me ndarjen e bursave, ku kryesisht kemi pas numër të madh të studentëve, por kemi edhe 4 ose 5 student që kanë mbetur pa u paguar pavarësisht që në listë janë përfitues, andaj, kërkojmë që për këta student të ndahen mjetet financiare për t’i paguar edhe ata.

**Zijadin Maliqi:** kuvendi ka marrë vendim për shtimin e 20 bursave për student, por tani kanë dalë 24 student. Ne këtë vit nuk kemi mundësi për t’i paguar, por e shohim fillimin e vitit 2020 se çka mund të bëjmë. Kemi të bëjmë me 2400 €.

**Mimoza Kadriu:** këtë çështje nuk e kam të qartë prandaj kërkoj një sqarim shtesë.

 **Burim Berisha:** meqë ka qenë numri i madh i studentëve që studiojnë jashtë Gjilanit, e ne kemi ndarë ndarjen e bursave për 10 student që studiojnë në Gjilan e 10 student jashtë Gjilanit, andaj kemi edhe 4 student që janë në listat e fituesve, por nuk kemi mjete financiare për t’i paguar, nuk janë paraparë mjetet financiare.

**Gentrit Murseli:** në komision janë anëtarët e gjitha partive politike dhe në këtë konkurs ka pas 330 aplikime 70% prej tyre kanë qenë student që studiojnë në Prishtinë dhe ne në KK i kemi shtuar 20 bursa, 10 për Gjilan e 10 për Prishtinë, por ne e kemi parë që numri më i madh i studentëve që studiojnë ishte në Prishtinë. Ne kërkojmë që këta 4 student që do të jenë përfitues, e meritojnë të trajtohen barabartë me studentët e tjerë, sepse këta student janë në gjendje të rëndë sociale.

**Me 20 vota “për” e të tjerat abstenime miratohet kërkesa për shtimin e 4 bursave për studentë në Komunën e Gjilanit**

**Seanca e XI e Kuvendit i përfundoi punimet në ora 14:00**

 **Procesmbajtësja Kryesuese e Kuvendit**

 **\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Ardiana Rexhepi Shpresa Kurteshi-Emini**